Kommissionens beslutning

af 12. juli 2001

om nærmere regler for i Frankrig at anvende artikel 9 i forordning (EF) nr. 690/2001 om særlige markedsstøtteforanstaltninger for oksekød

(meddelt under nummer K(2001) 1857)

(Kun den franske udgave er autentisk)

(2001/569/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 38, stk. 2, og

under henvisning til Kommissionens forordning (EF) nr. 690/2001 af 3. april 2001 om særlige markedsstøtteforanstaltninger for oksekød(2), særlig artikel 9, stk. 4, og

ud fra følgende betragtninger:

(1) I henhold til artikel 9 i forordning (EF) nr. 690/2001 kan kød, der er opkøbt i henhold til forordningen, frigives med Kommissionens godkendelse. Når produkter frigives til en særlig anvendelse i EF, skal det endvidere ske på en sådan måde, at markedet ikke forstyrres, og direkte konkurrence med afsætning af interventionsprodukter undgås.

(2) Frankrig har i henhold til artikel 2 og artikel 12, andet afsnit, andet led, i forordning (EF) nr. 690/2001 opkøbt en vis mængde oksekød. Frankrig vil sandsynligvis fortsætte med at opkøbe kød ved dellicitationer indtil årets udgang.

(3) Frankrig har anmodet Kommissionen om at måtte frigive op til 5000 t oksekød, der er opkøbt i henhold til ordningen, og som skal uddeles til de socialt dårligst stillede personer i Frankrig, som opfylder kriterierne for at komme i betragtning, jf. Kommissionens forordning (EØF) nr. 3149/92 af 29. oktober 1992 om gennemførelsesbestemmelser for levering af levnedsmidler fra interventionslagre til de socialt dårligst stillede personer i Fællesskabet(3), senest ændret ved forordning (EF) nr. 1098/2001(4). I henhold til anmodningen om godkendelse bør frigivelse ske efter proceduren i artikel 4, stk. 2, litra a), første og andet led, i forordning (EØF) nr. 3149/92.

(4) Da frigivelse til direkte konsum til fordel for de socialt dårligst stillede personer ikke forstyrrer markedet og for øjeblikket heller ikke konkurrerer med afsætning af interventionsprodukter, bør den franske anmodning imødekommes. For ikke at forstyrre markedet, hvis de frigivne produkter skal bruges som betaling i naturalier, må disse produkter dog ikke omfatte kød fra bagfjerdinger svarende til pistolbagfjerdinger med højst otte ribben.

(5) De i denne beslutning fastsatte foranstaltninger er i overensstemmelse med udtalelse fra Forvaltningskomitéen for Oksekød -

VEDTAGET FØLGENDE BESLUTNING:

Artikel 1

1. Frankrig bemyndiges i henhold til artikel 9, stk. 4, i forordning (EF) nr. 690/2001 til at frigive op til 5000 tons oksekød (udtrykt i produktvægt), der er opkøbt i henhold til forordningen, hvis de frigivne produkter enten direkte eller efter forarbejdning forbruges af de socialt dårligst stillede personer, som er støtteberettigede i henhold til de kriterier, som Frankrig har fastsat i henhold til artikel 1, stk. 2, litra c), i forordning (EØF) nr. 3149/92.

2. Artikel 4, stk. 2, litra a), første og andet led, i forordning (EØF) nr. 3149/92 finder anvendelse i forbindelse med den frigivelse, der er nævnt i stk. 1. Følgelig bemyndiges Frankrig til at anvende de pågældende produkter undtagen kød fra bagfjerdinger som betaling i naturalier.

3. Ved anvendelsen af denne beslutning forstås ved bagfjerding som nævnt ovenfor en pistolbagfjerding med højst otte ribben.

Artikel 2

Denne beslutning er rettet til Den Franske Republik.

Udfærdiget i Bruxelles, den 12. juli 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 95 af 5.4.2001, s. 8.

(3) EFT L 313 af 30.10.1992, s. 50.

(4) EFT L 150 af 6.6.2001, s. 37.